Spraglete og rare kostymer utviklet seg også for andre komiske skikkelser. Det gjelder teater- og pantomimefigurer som Harlekin og Pulcinella i commedia dell'arte, Punch og Kasperl i figurteater, den tyske spøkefuglen Till Eulenspiegel samt ulike typer klovner og gjøglere på sirkus og scener i nyere tid. Disse er utviklet fra gamle tradisjoner med narrer. I tillegg henger figurene selvsagt sammen med menneskets sans for humor og lek, enten den vekkes av muntre vitsemakere eller lattervekkende tåper.